Diari Oficial de la Generalitat Valenciana


Sumari del DOGV 5823, del 07-08-2008 (2008/8429)

Bases reguladores del procediment de selecció de huit places d'agent de policia local de l'Ajuntament.
------------------------------------------------------------------------------------------------------

### Dades del document

Número de DOGV
:   5823

Data del DOGV
:   07-08-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/8429


Data del document
:   13-06-2008

Organisme emissor
:   Ajuntament de Callosa de Segura

Tipus de document
:   Convocatòria

Descriptors 

:   * Callosa de Segura
    * policia
    * concurs administratiu
    * administració local

Bases reguladores del procediment de selecció de huit places d'agent de policia local de l'Ajuntament. [2008/8429]  
Esta Alcaldia ha dictat el següent:  
«Decret número 925/2008  
De conformitat amb les atribucions que em conferix l'article 21 de la Llei 7/1985, Reguladora de les Bases de Règim Local, mitjançant el present resolc:  
Primer  
Aprovar les següents bases reguladores del procediment de selecció de huit places d'agent de la policia local de l'Ajuntament de Callosa de Segura vacants a la plantilla de personal funcionari d'este Ajuntament.  
Primera. Objecte de la convocatòria  
L'objecte de la present convocatòria és la provisió en propietat de huit places d'agent de la policia local d'este Ajuntament, escala d'administració especial, subescala servicis especials, classe agent de la policia local i els seus auxiliars, enquadrades en l'escala bàsica, a les quals els correspon el nivell C de titulació, de conformitat amb el que disposa la Llei 7/1985, de 2 d'abril; Reial Decret Legislatiu 781/1976, de 18 d'abril; Reial Decret 896/1991, de 7 de juny; Reial Decret 2617/1985, de 9 de desembre; Llei 6/1999, de 19 d'abril, de la Generalitat Valenciana; Decret 88/2001, de 24 d'abril, del Govern Valencià; Llei 7/2007, de 12 d'abril, de l'Estatut Bàsic de l'Empleat Públic, i la resta de normes legals aplicables de manera pertinent. Les places es troben incloses a l'oferta d'ocupació pública 2007. De les places convocades, sis es proveiran mitjançant oposició per torn lliure i les altres dos pel torn de mobilitat.  
 La totalitat dels llocs de treball adjudicats per concurs de mobilitat es considerarà de caràcter voluntari i, en conseqüència, no generarà dret al pagament d'indemnització per cap concepte.  
De superar el procés selectiu, els aspirants seran destinats a qualsevol de les unitats, seccions o grups existents en els diferents torns de servici del cos de Policia Local de Callosa de Segura.  
No podran superar el procés selectiu, un nombre d'aspirants més gran que el de places objecte de la present convocatòria, i seran nul·les de ple dret les propostes d'aprovats que contravinguen esta limitació.  
Des de la total conclusió d'un exercici o prova fins al començament del següent haurà de transcórrer un termini mínim de 72 hores i màxim de 45 dies naturals.  
La present convocatòria i les seues bases es publicaran en el Butlletí Oficial de la Província d'Alacant, en el Diari Oficial de la Comunitat Valenciana i al tauler d'edictes de la corporació, i se n'inserirà un extracte en el Boletín Oficial del Estado. El text íntegre es remetrà a l'Institut Valencià de Seguretat Pública de la Generalitat Valenciana, en els termes establits en la legislació de règim local i de coordinació de les policies locals de la Comunitat Valenciana.  
 Segona. Condicions dels aspirants  
Per a prendre part en les proves selectives convocades, els aspirants hauran de complir les següents condicions.  
Torn lliure:  
a) Tindre la nacionalitat espanyola.  
b) Tindre complits 18 anys, sense excedir l'edat de 30 anys. Només als efectes de l'edat màxima es compensarà el límit amb els servicis prestats anteriorment en l'administració local, escala d'administració especial, subescala de servicis especials, classe policia local i els seus auxiliars.   
c) Tindre del títol de Batxiller Superior, Formació Professional de segon grau, o haver superat la prova d'accés a la universitat per a majors de 25 anys, o equivalent, o complides les condicions per a obtindre'l en la data que finalitze el termini de presentació d'instàncies.  
d) No patir malaltia ni defecte físic que impedisca el normal exercici de les funcions pròpies de l'escala i categoria a què s'aspira.  
e) No tindre antecedents penals.  
f) No haver sigut separat mitjançant expedient disciplinari del servici de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari.  
g) Compromís de portar armes, i, si és el cas, arribar a utilitzar-les, que es prestarà a través de declaració del sol·licitant.  
h) Tindre una talla mínima de 1,65 metres per als homes i 1,60 metres per a les dones.  
i) Estar en possessió dels permisos que habiliten per a la conducció de vehicles de les classes B i que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.  
Condicions per al torn de mobilitat:  
a) Ser funcionari de carrera en situació de servici actiu en la categoria d'agent, integrat en l'escala d'administració especial, subescala de servicis especials, classe policia local i els seus auxiliars (escala bàsica), de qualsevol dels municipis de la Comunitat Valenciana.  
b) Haver romàs, almenys, dos anys com a funcionari de carrera en el lloc de treball des del qual es concursa.  
c) No faltar menys de cinc anys per a complir les condicions d'accés per edat a la situació de segona activitat.  
d) No patir malaltia ni cap defecte físic que li impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques vigent per a les places objecte d'esta convocatòria.  
e) No trobar-se separat, suspés ni inhabilitat en ferm per a l'exercici de funcions públiques. De produir-se la suspensió o la inhabilitació després de la resolució del present concurs de mobilitat, per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte d'este aspirant.  
f) Estar en possessió dels permisos que habiliten per a la conducció dels vehicles automòbils i motocicletes destinats als servicis policials, d'urgències o d'emergències.  
g) Qualsevol altre requisit que s'establisca per a la mobilitat dels funcionaris de la policia local.  
Les condicions exigides ho seran amb relació a l'últim dia del termini per a la presentació d'instàncies.  
Tercera. Presentació d'instàncies i documentació annexa  
En les instàncies en què se sol·licita prendre part en el procés selectiu, els aspirants hauran de manifestar que complixen totes i cada una de les condicions que s'exigixen en les bases de la present convocatòria, que es comprometen a prestar el corresponent jurament o promesa d'acord amb el que establix el Reial Decret 707/1979 i si s'accedix pel torn lliure o el de mobilitat, i s'adreçaran a l'alcalde president de l'Ajuntament de Callosa de Segura (Alacant). Les expressades condicions hauran de mantindre's al llarg de tot el procés selectiu, fins a la presa de possessió com a funcionaris de carrera. En qualsevol moment, els interessats podran ser requerits per a acreditar les comprovacions oportunes.  
L'alcalde de l'Ajuntament de Callosa de Segura, per si, o a proposta del president del tribunal, donarà compte als òrgans competents, i si és el cas al Ministeri Fiscal, de les inexactituds, falsedats o qualsevol altra presumpta infracció que poguera ser constitutiva de delicte o falta, als efectes que respectivament procedisquen i en qualsevol moment del procediment en què arribe a conéixer estes circumstàncies.  
Les sol·licituds per a participar en els procediments selectius es presentaran al Registre de la corporació (plaça d'Espanya, 1, 03153 Callosa de Segura), o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies naturals a partir de la publicació de l'extracte de la convocatòria en el Boletín Oficial del Estado. En este últim cas, haurà d'estampar-se, en la pròpia sol·licitud, el segell del registre de l'organisme en què es presente o el segell de la certificació postal de qualsevol oficina de Correus.  
A les instàncies, s'hi adjuntarà:  
Torn lliure.  
- Justificant si haguera ingressat en el compte número 4808.5561.33.7628486768, de l'oficina de Cajamurcia, sítia a Callosa de Segura, carrer de Cervantes, número 2, els drets d'examen, que es fixen en 120 euros. Els drets d'examen esmentats només es tornaran als qui no siguen admesos en el procediment selectiu, per falta d'algun dels requisits exigits per a prendre-hi part.   
- Fotocòpia compulsada del document nacional d'identitat.  
Torn de mobilitat:  
- Justificant d'ingrés dels drets d'examen, que es fixen en 120 euros.  
- Certificat acreditatiu de la condició de funcionari de carrera, categoria agent, en situació de servici actiu, en el cos de policia local de l'ajuntament des del qual es concursa.  
- Documentació acreditativa, original o fotocòpia compulsada dels mèrits al·legats pels aspirants. No es tindrà en compte cap mèrit que no s'acredite en este moment. La totalitat dels mèrits al·legats i qualssevol altres dades que s'aporten, hauran d'estar referits a la data de terminació del termini de presentació d'instàncies.  
Quarta. Admissió d'aspirants  
Expirat el termini de presentació d'instàncies, per la resolució de l'Alcaldia, s'aprovaran les llistes provisionals d'aspirants admesos i exclosos per a torn lliure i el torn de mobilitat, i s'indicarà en tot cas la causa d'exclusió. Les llistes es faran públiques en el Butlletí Oficial de la Província d'Alacant, al tauler d'edictes de la casa consistorial, s'anunciaran simultàniament a la pàgina web municipal i es concedirà un termini de 10 dies perquè es puguen formular reclamacions o esmenar els defectes que n'hagen motivat l'exclusió. Conclòs el termini de reclamacions i esmenes i una vegada resoltes, l'alcalde elevarà a definitives les llistes d'admesos i exclosos mitjançant una resolució que es publicarà igualment en el Butlletí Oficial de la Província d'Alacant. Esta publicació valdrà de notificació a l'efecte d'impugnacions i recursos.  
En la mateixa resolució s'indicarà la data, el lloc i l'hora de començament del primer exercici, que tindrà lloc en un termini no inferior a 15 dies hàbils, així com l'orde de crida dels aspirants. La composició del tribunal qualificador es publicarà en el Butlletí Oficial de la Província d'Alacant amb una antelació mínima d'un mes a la data del començament de les proves. Els errors de fet podran esmenar-se en qualsevol moment, d'ofici o a petició de l'interessat. En el cas que no existisquen aspirants exclosos, podrà elevar-se a definitiva la llista provisional sense l'obertura del termini de reclamacions.   
Cinquena. Tribunal qualificador  
Composició:  
El tribunal que jutge les proves del torn lliure serà el mateix que intervinga en el torn de mobilitat.  
President:   
- El cap del cos de Policia Local de Callosa de Segura (Alacant).  
Vocals:  
- Tres caps de cos de policia local.  
- La cap del Negociat de Sancions de la Policia Local de Callosa de Segura (Alacant).  
Secretari:  
- El de la corporació o un funcionari en qui delegue, que actuarà amb veu però sense vot.  
La designació dels membres del tribunal inclourà la dels seus respectius suplents. El tribunal no podrà constituir-se ni actuar sense l'assistència de més de la meitat dels membres. Podran nomenar-se assessors i ajudants del tribunal. El seu nomenament haurà de fer-se públic juntament amb el del tribunal. S'aplicaran les causes d'abstenció i recusació establides en la Llei 30/1992, de 28 de novembre, Règim Jurídic de les Administracions Públiques i del Procediment Administratiu Comú, i en l'article 13.2 del Reial Decret 364/1995, de 10 de març.   
Els aspirants podran recusar els membres del tribunal en els termes establits en la legislació vigent.  
A l'efecte del que disposa l'annex IV del Reial Decret 236/1988 de 4 de març, el tribunal que actua en esta prova selectiva tindrà la categoria tercera de les replegades en aquell, tant respecte de les assistències dels membres del tribunal com dels seus assessors i col·laboradors. La totalitat dels membres del tribunal haurà de posseir un nivell de titulació acadèmica igual o superior a l'exigit per a l'ingrés, segons es disposa en el Reial Decret 364/1995, de 10 de març.  
La corporació comunicarà als òrgans corresponents, la designació dels respectius representants, que haurà d'efectuar-se en el termini de 20 dies següents al de recepció de la sol·licitud.  
El tribunal no podrà constituir-se ni actuar sense l'assistència de la meitat més un dels seus membres, titulars o suplents.  
 Sisena. Desenvolupament i publicitat de les proves  
Les presents bases, una vegada aprovades pel Decret de l'Alcaldia, es publicaran en el Diari Oficial de la Comunitat Valenciana, en el Butlletí Oficial de la Província d'Alacant i, un extracte, en el Boletín Oficial del Estado Els resultats de cada un dels exercicis, les successives crides i convocatòries, i en definitiva qualsevol decisió que adopte el tribunal de selecció i que haja de conéixer el personal aspirant fins a la finalització de les proves selectives o fins a la fase de concurs, s'exposaran al tauler d'anuncis de la corporació, i serà suficient esta exposició, en la data en què s'inicie, com a notificació a tots els efectes. La crida per a la sessió següent d'un mateix exercici haurà de realitzar-se amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 48 hores.   
Els aspirants seran convocats, per a cada exercici, en crida única, excepte cas de força major. L'orde d'actuació dels aspirants, en els casos de lectura d'exercicis, es fixarà alfabèticament de conformitat amb la lletra que resulte en el sorteig celebrat a este efecte.  
Setena. Normes generals per a la celebració del procés selectiu  
Els aspirants hauran d'observar en tot moment les instruccions dels membres del tribunal o del personal ajudant o assessor durant la celebració de les proves, amb vista a l'adequat desenvolupament d'estes proves. Qualsevol alteració en el normal desenvolupament de les proves per part d'un aspirant quedarà reflectida en l'acta corresponent; l'aspirant podrà continuar el desenvolupament de l'exercici amb caràcter condicional fins que el tribunal resolga sobre l'incident. Abans de l'inici de cada exercici, i sempre que s'estime convenient durant el desenvolupament de l'exercici, els membres del tribunal, els seus ajudants o assessors comprovaran la identitat dels aspirants.  
Els aspirants quedaran decaiguts en el seu dret quan no compareguen als llocs de celebració, quan ja s'hagen iniciat les proves o per inassistència a estes, encara que es dega a causes justificades. Si es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que estes no hagen finalitzat i l'admissió no menyscabe el principi d'igualtat amb la resta del personal.  
Els aspirants que superen la fase d'oposició, amb la presentació prèvia de la documentació exigida en estes bases, seran nomenats funcionaris en pràctiques, amb els drets i deures inherents a esta condició i hauran de superar a l'Institut Valencià de Seguretat Pública un curs de caràcter selectiu, de contingut teoricopràctic i un període de pràctiques.      
Aquells que no el superaren podran incorporar-se al curs immediatament posterior. Si no superen el segon, quedaran definitivament decaiguts en el seu dret a participar en el procés de selecció instat.  
Els qui no pogueren realitzar el curs selectiu per qualsevol causa de força major, degudament justificada per l'Ajuntament, ho efectuaran, de no persistir estes circumstàncies, en la convocatòria immediatament posterior. Aquells aspirants que hagueren realitzat amb anterioritat el curs selectiu per a l'accés a la mateixa escala quedaran exempts de realitzar-lo mitjançant una resolució del director general competent en matèria de règim local, a proposta de la Direcció de l'Institut Valencià de Seguretat Pública, si no hagueren transcorregut més de cinc anys des de la data de realització i superació d'este i no se n'haguera alterat substancialment el contingut.  
El curs constarà de dues fases: una, de formació i selecció en l'Institut Valencià de Seguretat Pública amb una durada de 700 hores lectives, i una altra de pràctiques, en este Ajuntament, amb una durada de dos mesos. La qualificació del curs, tant del període teoricopràctic com de les pràctiques, correspondrà a l'Institut Valencià de Seguretat Pública i, la valoració es realitzarà d'acord amb criteris objectius que tindran en compte els punts següents: assimilació dels coneixements impartits, responsabilitat dedicació, actituds davant del professorat i de la resta dels alumnes, i tots aquells aspectes de l'actuació de l'aspirant que siguen necessaris per a valorar la seua capacitat en benefici a una adequada prestació de les funcions atribuïdes al lloc.  
Huitena. Proves selectives i qualificació  
Fase prèvia. Abans de donar començament a les proves de coneixement del temari es practicarà un exercici o prova psicotècnica aptitudinal i de personalitat, el reconeixement mèdic preceptiu i la prova de mesurament d'estatura.           
Tant l'exercici psicotècnic com el reconeixement mèdic i la prova de mesurament d'estatura seran eliminatoris, amb la qualificació d'apte o no apte, i s'ajustaran al barem establit en els annexos I i II corresponents d'estes bases, de conformitat amb el que disposa l'Orde de 23 de novembre de 2005, de la Conselleria de Justícia, Interior i Administracions Públiques, per la qual s'establixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.   
Fase d'oposició. Torn lliure.  
Constarà dels exercicis següents:  
Primer exercici: proves físiques. De caràcter obligatori, i eliminatori. Consistirà a superar les proves d'aptitud física que posen de manifest la capacitat per a l'exercici del lloc de treball, amb el contingut i les marques que s'especifiquen a l'annex III corresponent d'estes bases, de conformitat amb el que disposa l'Orde de 23 de novembre de 2005, de la Conselleria de Justícia, Interior i Administracions Públiques.  
 Segon exercici: de caràcter obligatori i eliminatori. Consistirà en la realització d'un qüestionari, fixat pel tribunal, de 50 preguntes sobre el coneixement dels temes que componen els grups 1 a 4 de l'annex IV. Cada pregunta tindrà quatre possibles respostes de les quals únicament una en serà la correcta. Les preguntes contestades correctament es puntuaran amb 0,20 punts. Les incorrectes penalitzaran amb 0,10 punts. Les contestades en blanc no penalitzaran. L'exercici es qualificarà de 0 a 10 punts i caldrà obtindre's un mínim de 5 punts per a superar-lo.  
Tercer exercici: de caràcter obligatori i eliminatori. Consistirà en l'exposició per escrit, en un temps màxim de dues hores, de dos temes triats pels aspirants de quatre extrets per sorteig, dels grups primer a quart, ambdós inclusivament, que componen el temari que es replega a l'annex IV d'estes bases. Estos temes es llegiran en sessió pública davant del tribunal, que podrà formular les preguntes o els aclariments que sobre este jutge oportunes. Es valorarà la claredat d'idees, la facilitat d'expressió verbal i el coneixement sobre els temes exposats. La qualificació d'este exercici serà de 0 a 10 punts, i caldrà obtindre un mínim de 5 punts per a superar-lo.  
Quart exercici: de caràcter obligatori i eliminatori. Consistirà en la resolució d'un supòsit pràctic sobre organització, intervenció policial, elaboració d'atestats, intervenció en concurrència simultània d'emergències i altres relacionats amb la funció que cal desenvolupar, amb una durada màxima de dues hores. El corregirà el tribunal, està valorat de 0 a 10 punts, i caldrà obtindre un mínim de 5 punts per a superar l'exercici.  
Cinqué exercici: de caràcter obligatori i no eliminatori. Un exercici que podrà ser un qüestionari tipus test o la contestació per escrit a preguntes breus formulades pel tribunal sobre el contingut dels temes inclosos al grup V de l'annex IV. En el cas que es tracte d'un qüestionari tipus test, la puntuació i penalització de les preguntes serà, en la corresponent proporció, la mateixa que l'establida per a l'exercici tercer. Es qualificarà de 0 a 5 punts.  
La nota final del procés selectiu vindrà donada per la suma de les puntuacions obtingudes en els exercicis segon, tercer, quart i cinqué.  
Fase de concurs. Torn de mobilitat.  
La provisió d'estes places s'ajustarà al que establix la legislació vigent de la Comunitat Valenciana en matèria de policia local, de conformitat amb els criteris següents:  
a) La totalitat dels mèrits al·legats i qualssevol altres dades que s'aporten, hauran d'estar referits a la data de terminació del termini de presentació d'instàncies.  
b) Transcorregut el termini de presentació d'instàncies, estes seran vinculants per al peticionari i les destinacions adjudicades seran irrenunciables, tret que, abans de finalitzar el termini de presa de possessió, s'haguera obtingut una altra destinació per convocatòria pública, i en este cas, s'haurà de comunicar esta circumstància a este Ajuntament.  
c) En qualsevol moment del procés d'adjudicació, es podrà demanar formalment dels interessats els aclariments o, si és el cas, la documentació addicional que s'estime necessària per a la comprovació dels mèrits, requisits o dades al·legats, així com aquells altres que es consideren necessaris per a una correcta valoració.  
d) L'orde de prioritat per a l'adjudicació de les places convocades estarà determinada per la major puntuació final obtinguda, a la vista dels mèrits al·legats. En cas d'igualtat, es resoldrà en atenció a la major puntuació obtinguda en l'apartat de valoració de la formació i, de persistir, caldrà ajustar-se a la data d'ingrés en els cossos de policia local de la Comunitat Valenciana.  
e) Prèviament a la valoració dels mèrits al·legats, els aspirants hauran de superar un reconeixement psicotècnic i mèdic, d'acord amb els barems i criteris establits reglamentàriament.  
f) Superat el que disposa l'apartat immediatament anterior, els aspirants contestaran per escrit en un temps màxim de 50 minuts, un qüestionari de 50 preguntes, amb quatre respostes alternatives, una d'elles certa, sobre coneixement de temes relacionats amb el municipi de Callosa de Segura, situació, extensió, límits, característiques geogràfiques, història tradicions, festes, costums, vies de comunicació, barris, disseminats, servicis públics, ubicació dels edificis i dependències d'interés general, establiments públics, centres docents, institucions i servicis d'utilitat pública. En la correcció d'esta prova se seguirà el següent criteri de qualificació: el resultat de dividir el nombre total de preguntes entre 10, serà multiplicat pel nombre de respostes encertades. A este resultat se li restarà la penalització de les respostes errònies i en blanc, amb el criteri següent:  
Penalització de cada pregunta errònia. El 50% del que val cada resposta encertada pel nombre de respostes errònies.  
Penalització de cada pregunta en blanc. El 25% del que val cada resposta encertada pel nombre de respostes en blanc.  
g) Entrevista personal. De caràcter obligatori i eliminatori.  
Novena. Proposta i presentació de documents  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades, i les que s'agregaren durant el transcurs de l'oposició. Quan algun dels aspirants aprovats renunciaren a continuar el procés de selecció, o en siguen exclosos per no tindre algun dels requisits exigits, no presentar la documentació o per falsedat d'esta o per no superar el curs selectiu, s'anul·laran les actuacions respecte d'estos i el tribunal podrà proposar la inclusió en la llista d'admesos el mateix nombre que el d'exclosos per les causes anteriors, els quals s'incorporaran a la realització del curs selectiu ja descrit en estes bases.  
Els aspirants proposats pel tribunal hauran d'aportar davant de la corporació, en el termini de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en les presents bases de convocatòria:  
- Original o fotocòpia compulsada del títol acadèmic exigit en la convocatòria.  
- Declaració de no haver sigut separat per mitjà d'expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de funcions públiques.  
- Fotocòpia compulsada dels permisos de conducció requerits.  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagueren sigut acreditades per a obtindre el seu anterior nomenament. En tot cas, hauran de presentar original i fotocòpia compulsada del seu nomenament com a funcionaris de carrera i el títol acadèmic exigit.  
Els qui dins del termini establit, i excepte casos de força major, no presenten la documentació acreditativa o d'esta documentació es deduïra que no tenen algun dels requisits exigits, no podran ser nomenats personal de l'Ajuntament, sense perjuí de la responsabilitat en què pogueren haver incorregut per falsedat en les seues sol·licituds de participació. La plaça no ocupada per l'aspirant que no presente la documentació quedarà vacant.  
Deu. Nomenament  
Torn lliure.  
Superat el curs teoricopràctic, l'Institut Valencià de Seguretat Pública formularà una proposta de nomenament a l'Alcaldia. Els aspirants que no superaren el curs teoricopràctic podran incorporar-se al curs immediatament posterior. No obstant això, cessaran com a funcionaris en pràctiques, i podran ser nomenats novament quan s'incorporen al següent curs. Si no superen este segon, quedaran definitivament decaiguts en el seu dret de reserva de plaça.  
Els aspirants que superen el curs teoricopràctic, amb la presentació prèvia de la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies comptadors des de l'endemà d'aquell en què els siga notificat el nomenament.  
Els nomenaments hauran d'efectuar-se en el termini màxim de 15 dies, comptadors des de la comunicació de l'Institut Valencià de Seguretat Pública.  
La condició de funcionari de carrera com a agent de policia local s'adquirirà amb la presa de possessió, que tindrà lloc amb el jurament o promesa previs prestats amb la fórmula establida legalment. Qui es negara a prestar jurament o promesa o, sense justa causa, deixara de prendre possessió, s'entendrà que renuncia a adquirir la condició de funcionari de carrera en el cos de la policia local.  
Torn de mobilitat.  
Les persones nomenades cessaran, a tots els efectes, en els llocs de treball que ocupaven i prendran possessió en la plaça obtinguda, dins dels 15 dies següents al moment de cessament a l'ajuntament de procedència., que haurà d'efectuar-se dins dels cinc dies hàbils següents a la data de publicació de la resolució del concurs.  
El còmput dels terminis de cessament i presa de possessió s'iniciarà quan finalitzen els permisos o llicències que, si és el cas, hagen sigut concedits als interessats. Els participants en els concursos de mobilitat estaran obligats a traslladar, per escrit, els dits permisos o llicències a l'Ajuntament de Callosa de Segura que podrà acordar-ne, mitjançant una resolució motivada, la suspensió del gaudi.   
L'ajuntament de procedència podrà ajornar-hi el cessament al funcionari o funcionària que haja obtingut plaça pel torn de mobilitat en un altre distint, mitjançant una resolució motivada, quan concórreguen necessitats del servici i, per un període de temps no superior a 20 dies hàbils, i comunicarà la pròrroga a l'Ajuntament de Callosa de Segura.  
A tots els efectes, el termini que hi haja entre el cessament i la presa de possessió, es considerarà com de servici actiu.  
Les persones nomenades s'integraran plenament a l'Ajuntament de Callosa de Segura, que quedarà subrogat en els drets que tingueren reconeguts de grau i antiguitat. El personal nomenat se sotmetrà al règim estatutari d'aplicació d'esta nova corporació, en la qual quedarà en situació de servici actiu.  
Els funcionaris que ocupen els llocs de mobilitat a l'Ajuntament de Callosa de Segura cessaran a tots els efectes, com a funcionaris, a l'ajuntament de procedència  
Onze. Borsa de treball  
Finalitzat el procés selectiu, el president de la corporació, d'acord amb la proposta del tribunal, farà pública al tauler d'anuncis de l'Ajuntament una resolució definitiva que contindrà la relació dels aspirants que hagen superat el primer exercici teòric de la fase d'oposició. Amb esta resolució definitiva es constituirà una llista de seleccionats per orde decreixent de puntuacions i amb preferència d'aquells que hagen superat tots els exercicis de l'oposició.  
Els integrants de la llista formada d'acord amb el que establix el paràgraf anterior, podran ser cridats segons l'orde establit en la llista per a proveir les vacants o substitucions de llocs conjunturals d'idèntiques característiques a les convocades, mitjançant nomenament interí. La renúncia al treball oferit, així com la no-presentació de la documentació exigida en la convocatòria, suposarà l'exclusió de la borsa de treball, llevat que concórrega alguna de les circumstàncies següents:  
1. Malaltia de l'interessat.  
2. Trobar-se en període de gestació.  
3. Part o maternitat pel període legalment establit.  
Quan concloguen les circumstàncies previstes anteriorment perquè l'aspirant siga cridat, segons l'orde de les llistes, haurà de comunicar a l'Ajuntament i si és el cas acreditar per mitjà del document corresponent que es troba en situació de poder treballar.  
El termini màxim de vigència de la bossa serà de tres anys, a comptar des de la data de la convocatòria.  
Dotze. Incidències  
El tribunal queda autoritzat per a resoldre els dubtes que es presenten, interpretar les bases d'esta convocatòria i prendre els acords necessaris per al bon orde del procés selectiu. En allò no previst en les bases s'aplicarà el Reial Decret Legislatiu 781/86, de 18 d'abril; la Llei 7/1985, de 2 d'abril; la Llei 6/1999, de 19 d'abril, de Policies Locals i de Coordinació de les Policies Locals de la Comunitat Valenciana; Decret 69/1986, de 2 de juny; Llei 7/2007, de 12 d'abril, de l'Estatut Bàsic de l'Empleat Públic, i la resta de disposicions aplicables.  
Tretze. Impugnacions  
La convocatòria, les seues bases i tots els actes administratius que se'n deriven i de les actuacions del tribunal, podran ser impugnats pels interessats en els casos i en les formes establides en la Llei 30/1992, de Règim Jurídic de les Administracions Públiques i del Procediment Administratiu Comú, i disposicions legals aplicables de manera pertinent.  
Catorze. Publicació  
Les presents bases es publicaran en el Diari Oficial de la Comunitat Valenciana, en el Butlletí Oficial de la Província d'Alacant i l'anunci de la convocatòria en extracte en el Boletín Oficial del Estado.  
   
Callosa de Segura, 11 de juny de 2008.- L'alcalde: Francisco Javier Pérez Trigueros.  
   
ANNEX I  
Reconeixement mèdic (quadre d'exclusions mèdiques)  
El contingut de la prova de reconeixement mèdic, d'acord amb el que establix l'Orde de 23 de novembre de 2005, és el següent:  
1. Obesitat o primesa superior al 25% del pes ideal, calculat segons la fórmula PI=0,75 (talla en cm-150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.   
2. Ull i visió:  
2.1. Agudesa visual sense correcció inferior als dos terços de la visió normal en ambdós ulls.   
2.2. Despreniment de retina.  
2.3. Estrabisme.  
2.4. Hemianòpsies.  
2.5. Discromatòpsies.  
2.6. Qualsevol altre procés patològic que, segons el parer dels assessors mèdics, dificulte de manera important l'agudesa visual.  
3. Oïda i audició.   
3.1. Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.  
4. Aparell locomotor, alteracions de l'aparell locomotor que limiten o dificulten el desenvolupament del seu treball, o que puguen agreujar-se, a judici dels assessors mèdics, amb l'exercici del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars i articulars).   
5. Aparell digestiu. Qualsevol procés digestiu que, segons el parer dels assessors mèdics, dificulte l'exercici del lloc de treball.  
6. Aparell cardiovascular. Hipertensió arterial de qualsevol causa, que no haurà de sobrepassar les xifres en repòs els 150 mm/hg en pressió sistòlica i els 85 mm/hg en pressió diastòlica; varius o insuficiència venosa perifèrica, així com qualsevol altra patologia o lesió vascular que, a judici dels assessors mèdics, puga limitar l'exercici del lloc de treball.  
Segons el parer dels assessors mèdics es podrà repetir la prova quan concórreguen circumstàncies que així ho aconsellen.  
7. Aparell respiratori. L'asma bronquial, la broncopatia obstructiva, el pneumotòrax espontani (en més d'una ocasió) la tuberculosi pulmonar activa i altres processos de l'aparell respiratori, que dificulten el desenvolupament del seu treball.  
8. Sistema nerviós. Epilèpsia, depressió, psicosi, tremolor de qualsevol causa, alcoholisme, toxicomania i altres processos patològics que dificulten el desenvolupament de la seua funció.   
9. Pell i fàneres. Cicatrius que produïsquen limitació funcional i altres processos que dificulten o limiten el desenvolupament de la seua funció.  
10. Altres processos patològics. Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, segons el parer dels assessors mèdics, limite o incapacite per al desenvolupament del seu treball.  
   
ANNEX II  
Proves psicotècniques  
El contingut de les proves psicotècniques, d'acord amb el que establix l'Orde de 23 de novembre de 2005, és el següent:  
A. Descripció dels factors que cal mesurar en el procés de selecció. Aptituds mentals.   
a) Intel·ligència general. Capacitat per a comprendre situacions i esdeveniments, les relacions que hi ha entre estos, poder captar les estructures d'estes relacions i tindre un mètode sistemàtic de raonament.   
b) Raonament verbal. Constituïx una mesura de l'aptitud per a comprendre conceptes expressats a través de la paraula. Valora especialment la capacitat per a abstraure, generalitzar i pensar de manera constructiva. Constituïx un valuós índex del nivell ocupacional a què un subjecte pot aspirar, ja que en moltes tasques hi ha una relació positiva entre el nivell de responsabilitat que tenen assignat i el grau de profunditat amb què han de ser compreses les idees expressades verbalment.   
c) Raonament abstracte. Consistix en l'habilitat mental amb formes no verbals. Ja que l'habilitat per a raonar amb paraules no és idèntica a l'habilitat per a raonar amb figures, les mesures de raonament abstracte no substituïxen adequadament al raonament verbal, però poden servir com a element de confrontació.  
d) Rapidesa i precisió perceptiva. Suposa l'habilitat de realitzar una anàlisi ràpida de situacions complexes. Les mesures d'este factor mesuren la rapidesa de resposta en tasques de tipus perceptiu.   
e) Capacitat d'atenció i resistència a la fatiga mental. Les proves que avaluen este factor exigixen una gran concentració i resistència a la monotonia. En conseqüència, amb escales d'avaluació d'este factor es pot apreciar l'aptitud o capacitat per a concentrar-se en tasques la principal característica de les quals és la rapidesa perceptiva, juntament amb l'atenció continuada.  
f) Memòria visual. Capacitat per a recordar situacions, esdeveniments, objectes, etcètera, a través del sentit de la vista.  
II. Personalitat.  
a) Estabilitat emocional. Persona amb molt control de les seues emocions i de la seua conducta en general. Emocionalment estable, serena i difícil d'alterar davant de les demandes de l'entorn i les seues emocions. Curosa i oberta a les relacions socials. Evidència el que comunament es coneix com a respecte a si mateix, i té en compte la reputació social.  
b) Sentit de disciplina i de l'autoritat. Persona que es conforma a les normes i demandes dels seus superiors. Pot ser sòbria i digna de confiança, així com dominada pel sentit del deure; perseverant, responsable i organitzada.  
c) Seguretat en si mateix. Persona segura de si mateixa en el que fa i com ho fa, que confia en les seues possibilitats i recursos. Manifesta capacitat pràctica i realista. La confiança en si mateix i la capacitat per a interactuar en diferents situacions és madura i poc ansiosa.   
d) Capacitat empàtica i de maneig de la relació interpersonal. Desenvolupament de conductes cooperatives. Persona socialment desimbolta, no inhibida, amb bona capacitat per a aconseguir i mantindre contactes personals, així com de posar-se al lloc dels altres. Manifesta capacitat d'integració en el grup, d'ajuda als altres i es mostra amable i cooperativa amb els companys. Persona adaptable, animosa, interessada pels altres. Bona col·laboradora amb el treball del grup.   
e) Neutralitat efectiva en l'exercici professional. Honestedat i integritat. Persona responsable, organitzada i disciplinada; les seues metes es troben dins de la normativa social. Fa el que és socialment correcte, seguint estrictament les normes, fent el que és acceptat i idoni. S'esforça per millorar i donar un treball de qualitat.  
f) Tolerància. Persona comprensiva amb els modes de pensar i actuar aliens i disposada a adaptar-se a les situacions. Manifesta interessos amplis cap a altres modes i formes culturals.   
Factors específics en funció de la categoria a què s'opta:   
a) Sentit de la iniciativa. Il·lusió i entusiasme. Capacitat d'interlocutòria motivació.   
Persona no inhibida, disposada a intentar noves coses, que pot suportar sense fatiga les vicissituds del tracte amb la gent i les situacions emocionals aclaparadores. La seua decisió de canviar de situació professional es basa principalment en la satisfacció de les seues necessitats superiors com a persona, buscant el desenvolupament màxim de les seues capacitats, integrat en l'organització a què pertany o busca pertànyer. Manifesta capacitat de sentir-se satisfet pel que fa a la seua ocupació, es preocupa per la seua activitat i s'hi lliura.  
b) Lideratge. Maneig de grups. Persona que disposa de qualitats personals basades en la confiança en si mateix i en una dinàmica de relació amb els membres del seu grup, que fa que es motiven i actuen per a aconseguir els objectius de l'organització, i es constituix en guia i conductor d'estos. Manifesta, a més, una disposició positiva a treballar amb grups de persones, des d'una posició de poder, harmonitzant motivacions i conductes dels seus components, a fi del millor resultat possible per als fins de l'organització, així com la major satisfacció dels implicats. Comporta conéixer i controlar els processos, rols i relacions que constituïxen la dinàmica grupal.   
c) Presa de decisions. Persona que disposa d'estratègies de decisió per a identificar la situació a canviar i desenvolupar les etapes per a elaborar i seleccionar les alternatives més adequades en funció del context actual i dels efectes futurs.   
d) Resolució de conflictes. Persona amb actitud positiva cap a l'afrontament de conflictes, humans i organitzacionals, amb un enfocament pràctic i amb expectatives d'èxit. L'aspirant assumix el conflicte, no com un problema ple d'angoixa i tensió, sinó més bé com un repte que cal abordar i superar.   
A més de considerar-se el perfil proporcionat per les puntuacions obtingudes en estos factors, s'avaluaran especialment aquells factors que indiquen la possible aparició de patologies com ara depressió, trastorns paranoides o qualsevol altre tipus d'alteració psicològica que impossibilite un funcionament professional adequat.  
B. Normes i requisits generals. Qualificació global. La qualificació dels exercicis psicotècnics serà d'apte o no apte. En considerar-se diferents puntuacions en els barems aptitudinals i existir una diferent ponderació dels factors de personalitat per a cada escala i categoria, l'obtenció de la qualificació d'apte en una selecció destinada a cobrir un lloc concret de l'escala no serà homologable per a cap altre lloc. Factors aptitudinals. dels factors aptitudinals han de superar-se quatre dels cinc/sis proposats, entre els quals ha d'estar, necessàriament, el d'intel·ligència general.  
Factors actitudinals. En relació amb la personalitat, una vegada superades les puntuacions mínimes en les escales de control de les respostes (sinceritat, desitjabilitat social o qualsevol altra d'anàloga), haurà de realitzar-se una anàlisi global de l'estructura de personalitat.  
· Es procedirà a esta anàlisi per mitjà de: el passe de tests psicotècnics que avaluen els factors de personalitat mencionats prèviament (anteriorment). La realització d'una entrevista personal a cada un dels aspirants que haja superat les proves aptitudinals, puntuat correctament en les escales de control de resposta en els tests psicològics i present un perfil de personalitat d'acord amb el requerit.  
Es consideraran no aptes aquells candidats que:  
· No superen criteris mínims en les escales de sinceritat, desitjabilitat social o qualsevol altra anàlegs que valide les respostes dels subjectes. No oferisquen el perfil idoni segons els barems exigits.   
· Que presenten puntuacions que indiquen alteracions psicològiques que impossibiliten o dificulten un funcionament professional adequat. En totes les escales i categories es contrastaran els resultats obtinguts per mitjà d'una entrevista.  
C. Barems específics per a cada escala i categoria.   
Aptituds (població de comparació. Barems: població general).  
Intel·ligència general: 40.  
Raonament verbal: 40.   
Raonament abstracte: 40.   
Rapidesa i precisió perceptiva: 45.  
Capacitat d'atenció i resistència a la fatiga mental: 45.  
Memòria visual: 45.  
Personalitat. Tots els factors de personalitat indicats com comuns i, especialment:  
· Estabilitat emocional.  
· Sentit de la disciplina i de l'autoritat.  
· Tolerància.  
   
ANNEX III  
Proves físiques  
El contingut de les proves físiques, de caràcter obligatori i eliminatori, és el següent:  
1. Salt de longitud amb carrera: hòmens, 4,10 metres; dones, 3,80 metres (tres intents). La valoració d'aptitud física en les proves de salt es realitzarà mesurant la distància efectiva. Únicament es realitzarà un salt, i s'establirà el mesurament des de la taula limitada per una banda de plastilina que marca el lloc que no es pot sobrepassar en realitzar el salt. Si el saltador sobrepassa este límit, el salt és considerat nul i, per tant, no superat.              
2. Salt d'altura: hòmens, 1,30 metres; dones, 1,10 metres (tres intents).  
3. Carrera de velocitat en 60 metres: hòmens, 10 segons; dones, 12 segons (dos intents). Prova de velocitat amb eixida en peu.  
4. Carrera de resistència en 1.000 metres: hòmens, 4'00 minuts; dones, 4'20'' minuts (un intent). Prova de resistència muscular amb eixida en peu.  
5. Escalada de corda amb presa de peus: hòmens, 4,50 metres; dones, 3,50 metres (tres intents). Temps màxim per a hòmens i dones 12 segons.  
6. Prova extensora del tren superior. Es realitzarà situant-se l'executant en terra, inclinat cap avant. Col·locarà les mans en la posició més còmoda mantenint els braços perpendiculars al sòl. Es comptabilitzarà com efectuada una flexió-extensió quan es toque amb la barbeta el sòl i es torne a la posició de partida mantenint en tot moment els muscles, esquena i cames en prolongació. No serà vàlida la flexió-extensió que no siga simultània o en la qual es recolze en el sòl part del cos diferent de la barbeta, punta dels peus i mans. El nombre de flexions que es realitzen no serà inferior a 18 per a hòmens i a 14 per a dones. Durant l'exercici es permet un descans, en qualsevol moment, sempre que este es realitze en posició de terra inclinada cap avant. La zona de contacte de la barbeta podrà encoixinar-se amb un grossor no superior a sis centímetres. Es permetran dos intents espaiats per a permetre la recuperació de l'executant.  
7. Natació: 50 metres. Situat l'executant en peu a la vora de la piscina, es llançarà a l'aigua i efectuarà el recorregut, amb estil lliure i sense suport, en temps no superiors als 51 segons per a hòmens i 56 segons per a dones (dos intents).  
La qualificació d'este exercici serà d'apte o no apte, i l'aspirant haurà de superar un mínim de sis, de les set proves per a ser qualificat com a apte. Es qualificaran com a no apte aquells que no aconseguisquen superar les proves físiques descrites per al present exercici. Els qualificats no apte, seran exclosos del procés selectiu.  
La superació de les proves físiques objecte d'estes bases i d'esta convocatòria tindrà una validesa de quatre anys des de la seua realització, amb independència de l'edat de l'aspirant. Quedaran exempts de realitzar-la aquells aspirants que acrediten haver-la superat a l'Ajuntament de Callosa de Segura en els últims dos anys anteriors a esta convocatòria.  
La corporació declina tota responsabilitat derivada dels accidents que es pogueren produir com a conseqüència de la realització de les proves físiques. Els aspirants hauran d'acudir proveïts de vestimenta, vestit de bany i calçat esportius.  
   
ANNEX IV  
Temari  
Grup primer. Dret constitucional, estatut d'autonomia i organització de l'Estat.  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 3. La Corona. Funcions constitucionals del rei. Successió i regència. La ratificació.  
Tema 4. El Govern i l'administració. Principis d'actuació de l'administració pública. L'administració general de l'Estat.  
Tema 5. Les Corts Generals: les cambres. Composició, atribucions i funcionament. La funció legislativa.  
Tema 6. El poder judicial. Estructura, organització i funcionament dels tribunals en el sistema espanyol.  
Tema 7. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 8. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.  
 Grup segon. Dret administratiu, règim local i policia.  
Tema 9. El municipi: òrgans unipersonals de govern. L'alcalde. Els tinents d'alcalde. Els regidors.  
Tema 10. Òrgans col·legiats de govern. L'ajuntament en ple. La comissió de govern. Òrgans consultius i participatius: les comissions informatives.  
Tema 11. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures dels policies locals. Adquisició i pèrdua de la condició de funcionari.  
Tema 12. Responsabilitat dels funcionaris. Reglament de Règim Disciplinari. Incoació d'expedients.  
Tema 13. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.  
Tema 14. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.  
Tema 15. Sotmetiment de l'administració a la llei i al dret. Fonts del dret administratiu: especial referència a la llei i als reglaments. La potestat reglamentària en l'esfera local: ordenances, reglaments i bans. Procediment d'elaboració i aprovació.  
Tema 16. La policia local. Missions i objectius. El binomi policia local-ciutadans: relació, suports ètics i normes de conducta, finalitat.   
Tema 17. La seguretat ciutadana. Concepte: Autoritats competents. Competències municipals. Funcions dels cossos de policia local. Policia administrativa i els seus servicis. Actuacions en col·laboració amb la resta de forces de seguretat. Les juntes locals de seguretat ciutadana.  
Tema 18. Ordenament legislatiu de la policia local. Principis bàsics d'actuació. Disposicions comunes estatutàries. Règim disciplinari.  
Tema 19. La Llei de Coordinació de la Policia Local de la Comunitat Valenciana. Disposicions generals. L'estructura i organització. De la selecció, promoció i mobilitat. dels drets i deures. L'Institut Valencià de Seguretat Pública.  
Tema 20. L'Institut Valencià de Seguretat Pública. Regulació legal. Fins i funcions. Els cursos de formació, bàsics o selectius, de capacitació, d'integració d'auxiliars de policia local. El Registre de Policies Locals.  
Grup tercer. Dret penal i policia administrativa.  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
Tema 22. Graus d'execució del delicte. Accions i omissions. Dol i culpa.  
Tema 23. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos. Amenaces, coaccions. Les tortures i altres delictes contra la integritat moral.  
Tema 24. Delictes contra la llibertat sexual: agressions i abusos sexuals, l'assetjament sexual; exhibicionisme i provocació sexual; delictes contra la intimitat, el dret a la pròpia imatge i la inviolabilitat del domicili.  
Tema 25. Delictes contra el patrimoni i l'orde socioeconòmic; furts, robatoris, extorsió, robatori i furt de vehicles.  
Tema 26. Delictes contra l'administració de justícia: prevaricació i altres comportaments injustos: abandonament de destinació i l'omissió del deure de perseguir delictes; desobediència i denegació d'auxili. Infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.  
Tema 27. Llei Orgànica Reguladora del Procediment de l'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts.  
Tema 28. De l'entrada i registre en lloc tancat. De la comprovació del delicte i esbrinament del delinqüent.  
Tema 29. Llei Orgànica 1/1992, de 21 de febrer, de Protecció de la Seguretat Ciutadana. Disposicions generals. Mesures d'acció preventiva i vigilància. Actuacions per al manteniment i restabliment de la seguretat ciutadana.  
Grup quart. Policia de trànsit i circulació i psicosociologia.  
Tema 30. Delictes contra la seguretat del trànsit. El delicte de conducció sota la influència de drogues i begudes alcohòliques. Negativa a sotmetre's a la prova d'alcoholèmia. Conducció temerària. La conducció homicida o suïcida. Omissió del deure de socors.  
Tema 31. Text articulat de la Llei sobre Trànsit, Circulació de Vehicles de Motor i Seguretat Viària. Normes de comportament en la circulació: normes generals. De la circulació de vehicles, altres normes de circulació.  
Tema 32. Reglament General de Circulació (I). Normes generals de comportament en la circulació. De la circulació de vehicles. Reglament General de Circulació (II). Altres normes de circulació. De la senyalització. Senyals als vehicles. Reglament General de Conductors (RD 772/1997). Autoritzacions administratives per a conduir. Del permís de conducció. De la llicència de conducció. Reglament General de Vehicles (RD 2822/1998). Normes generals. Autoritzacions de circulació dels vehicles.  
Tema 33. El transport. Servici públic de viatgers i servici públic de mercaderies o mixtos. El servici privat. Mercaderies perilloses. Condicions tècniques de transport i altres requisits principals. Reglament Nacional de Servicis Urbans i Interurbans de Transport d'Automòbils Lleugers. El transport escolar.  
Tema 34. Els accidents de tràfic: concepte i consideracions prèvies. Les seues causes. Classes i fases. Alcoholèmia. Concepte d'alcoholèmia. Taxa d'alcoholèmia. Efectes generals de les diferents taxes d'alcoholèmia. Normes per a la realització de la prova d'alcoholèmia. Alcoholímetres: descripció general i forma d'actuar. Persones obligades a sotmetre's a la prova de detecció. Infracció a la Llei de Seguretat Viària, que comporta l'obligació de la prova.  
Tema 35. Els grups socials. Definició i formació. Les masses. Tipologia. Procés de socialització. La delinqüència. Comportaments col·lectius.   
Tema 36. El comportament dels desastres. Conductes en les distintes fases d'una catàstrofe. Efectes i conseqüències dels desastres en les persones. El pànic. Reacció davant d'una situació de desastre.  
Tema 37. La comunicació de la informació. Processos i fluxos de comunicació. Problemes i barreres de la comunicació. El rumor.  
 Grup cinqué. Història local i guia de carrers.  
Tema 38. Història local de Callosa de Segura. El terme municipal. Situació geogràfica. Clima.   
Tema 39. Nucli urbà. Guia de carrers de la ciutat. Places i parcs. Centres d'ensenyança. Llocs d'interés.  
Tema 40. Costums i tradicions locals. Festejos i festivitats tradicionals».  
Cosa que es fa pública perquè se'n prenga coneixement.  
   
Callosa de Segura, 13 de juny de 2008.- L'alcalde: Francisco Javier Pérez Trigueros.